# ΣΥΜΦΩΝΙΑ ΜΙΣΘΩΣΗΣ ΥΠΗΡΕΣΙΩΝ

Η παρούσα Συμφωνία γίνεται σήμερα την (ημέρα)................, **ΧΧ (μήνας) ................ 2020**, στην Λεωφόρο Βύρωνος 7, 1465 Λευκωσία, μεταξύ της κυβέρνησης της Κυπριακής Δημοκρατίας (στο εξής αναφερόμενης ως «**η Κυβέρνηση**») εκπροσωπούμενης και ενεργούσης δια του Διευθυντή Υπηρεσιών Κοινωνικών Ασφαλίσεων από τη µια πλευρά και του/της κου/κας .............................., αρ. ταυτότητας .................... (στο εξής αναφερόμενου ως «**ο/η Παροχέας Υπηρεσιών/Σύμβουλος**,») από την άλλη πλευρά.

Η **Κυβέρνηση** και ο/η **Παροχέας Υπηρεσιών/Σύμβουλος** για σκοπούς της παρούσας Συμφωνίας θα καλούνται χωριστά ως «το Μέρος» και από κοινού ως «τα Μέρη» ή ως «τα Συμβαλλόμενα Μέρη».

ΕΠΕΙΔΗ η Κυβέρνηση ενδιαφέρεται να μισθώσει νομικές υπηρεσίες για σκοπούς παροχής νομικών υπηρεσιών από δικηγόρους προς τις Υπηρεσίες Κοινωνικών Ασφαλίσεων (στο εξής αναφερόμενοι ως «οι Παροχείς Υπηρεσιών/Σύμβουλοι») σύμφωνα με τις πρόνοιες της παρούσας Συμφωνίας,

Και

ΕΠΕΙΔΗ, κατόπιν διεξαγωγής σχετικού διαγωνισμού, υπ’ αριθμό ΥΚΑ 5/2020, με αντικείμενο την μίσθωση νομικών υπηρεσιών τεσσάρων (4) δικηγόρων, οι οποίοι θα προσφέρουν νομικές υπηρεσίες στις Υπηρεσίες Κοινωνικών Ασφαλίσεων, επιλέγηκε ο/ η ................................ ως Παροχέας Υπηρεσιών/Σύμβουλος.

Και

ΕΠΕΙΔΗ ο/η Παροχέας Υπηρεσιών/Σύμβουλος συμφωνεί να παρέχει τις υπηρεσίες του/της στην Κυβέρνηση ως προβλέπεται στη παρούσα Συμφωνία,

**ΜΕ ΤΗΝ ΠΑΡΟΥΣΑ ΣΥΜΦΩΝΙΑ ΣΥΜΦΩΝΟΥΝΤΑΙ ΤΑ ΑΚΟΛΟΥΘΑ:**

# 1. αντικειμενο της ΣΥΜΦΩΝΙΑΣ

* 1. Έναντι της καθοριζόμενης στον όρο 6 της παρούσας Συμφωνίας (στο εξής «η Συμφωνία») αποζημίωσης, που είναι πληρωτέα από την Κυβέρνηση στον/ην Παροχέα Υπηρεσιών/Σύμβουλο, ο/η Παροχέας Υπηρεσιών/Σύμβουλος, αναλαμβάνει την υποχρέωση να παρέχει σύμφωνα με τους όρους της παρούσας Συμφωνίας και εντός της Συμβατικής Περιόδου ως αυτή καθορίζεται στον όρο 2.1 της Συμφωνίας, τις υπηρεσίες που περιγράφονται στον όρο 1.2 κατωτέρω.
  2. Ο/η Παροχέας Υπηρεσιών/Σύμβουλος αναλαμβάνει την υποχρέωση να παρέχει στην Κυβέρνηση και ειδικότερα στις Υπηρεσίες Κοινωνικών Ασφαλίσεων όλες και/ή οποιεσδήποτε από τις ακόλουθες υπηρεσίες απαιτηθούν από την Κυβέρνηση (συλλογικά αναφερόμενες στο εξής ως «**οι Υπηρεσίες**»):

(α) Μελέτη και προπαρασκευή υποθέσεων για σκοπούς χειρισμού αιτήσεων πλεονασμού που καταχωρούνται ενώπιον του Δικαστηρίου Εργατικών Διαφορών εναντίον του Ταμείου Πλεονάζοντος Προσωπικού και αφορούν τα Τμήματα του Δικαστηρίου που συνεδριάζει στη Λευκωσία και Λάρνακα.

(β) Εκπροσώπηση του Διευθυντή Υπηρεσιών Κοινωνικών Ασφαλίσεων στα Δικαστήρια Εργατικών Διαφορών Λευκωσίας και Λάρνακας για χειρισμό αιτήσεων πλεονασμού εναντίον του Ταμείου Πλεονάζοντος Προσωπικού, κατόπιν εξουσιοδότησης του Γενικού Εισαγγελέα της Δημοκρατίας.

(γ) Μελέτη και προπαρασκευή υποθέσεων για σκοπούς χειρισμού ποινικών και/ή αστικών υποθέσεων ενώπιον του Επαρχιακού Δικαστηρίου Λεμεσού και Λευκωσίας.

(δ) Εκπροσώπηση του Διευθυντή Υπηρεσιών Κοινωνικών Ασφαλίσεων στο Επαρχιακό Δικαστήριο Λεμεσού και Λευκωσίας για χειρισμό ποινικών και/ή αστικών υποθέσεων σύμφωνα με τις οδηγίες του Γενικού Εισαγγελέα της Δημοκρατίας.

(ε) Ετοιμασία εκθέσεων γεγονότων προς το Γενικό Εισαγγελέα της Δημοκρατίας αναφορικά με αιτήματα των κατηγορούμενων για αναστολές ποινικών διώξεων που εκκρεμούν ενώπιον των ποινικών Δικαστηρίων.

(στ) Ετοιμασία εκθέσεων γεγονότων προς στον Γενικό Εισαγγελέα της Δημοκρατίας για χειρισμό εφέσεων που καταχωρούνται εναντίον αποφάσεων είτε των Επαρχιακών Δικαστηρίων είτε των Δικαστηρίων Εργατικών Διαφορών.

(ζ) Εισηγήσεις για καταχώρηση εφέσεων από τη Δημοκρατία εναντίον αποφάσεων των Επαρχιακών Δικαστηρίων και των Δικαστηρίων Εργατικών Διαφορών ως και ετοιμασία έκθεσης γεγονότων στο Γενικό Εισαγγελέα της Δημοκρατίας για λήψη τελικής απόφασης.

(η) Παροχή οποιωνδήποτε άλλων υπηρεσιών τυχόν ζητηθούν από το Διευθυντή Υπηρεσιών Κοινωνικών Ασφαλίσεων ή/και από δεόντως εξουσιοδοτημένο αντιπρόσωπο του και οι οποίες είναι σχετικές με την εφαρμογή των νομοθεσιών που εφαρμόζει η Κυβέρνηση.

1.3 Με την παρούσα Συμφωνία, δεν δημιουργείται οποιαδήποτε υπαλληλική ή δημοσιοϋπαλληλική σχέση μεταξύ της Κυβέρνησης και του/της Παροχέα Υπηρεσιών/ Συμβούλου.

1.4 Τα Μέρη συμφωνούν ότι η παρούσα Συμφωνία δεν συνιστά ούτε δημιουργεί οποιαδήποτε σχέση εργοδότη και εργοδοτουμένου μεταξύ των Μερών, τα οποία δεν θα έχουν οποιαδήποτε δικαιώματα ή υποχρεώσεις πέραν αυτών που προκύπτουν από την παρούσα Συμφωνία.

# 2. ΕΝΑΡΞΗ ΚΑΙ ΔΙΑΡΚΕΙΑ ΕΚΤΕΛΕΣΗΣ ΤΟΥ ΑΝΤΙΚΕΙΜΕΝΟΥ ΤΗΣ ΣΥμφωνιασ

2.1 Ο χρόνος διάρκειας της Συμφωνίας θα είναι **δώδεκα (12) μήνες**, ήτοι από την **…………. 2020 μέχρι την** **……….. 2021** (εφεξής «**η Συμβατική Περίοδος**»).

2.2 Η Συμβατική Περίοδος δύναται να παραταθεί για περίοδο **δώδεκα (12) μηνών, ήτοι από την …………..** **μέχρι την** **……………, και μετά για επιπλέον περίοδο ακόμα δώδεκα (12) μηνών,** κατόπιν γραπτής Συμφωνίας των Συμβαλλομένων Μερών και ανάλογα με τις εκάστοτε ανάγκες της Κυβέρνησης, λαμβάνοντας υπόψη την πρόοδο των παρεχομένων Υπηρεσιών από τον/την Παροχέα Υπηρεσιών/Σύμβουλο .

2.3. Η Κυβέρνηση, κοινοποιεί στον Παροχέα Υπηρεσιών/Σύμβουλο, γραπτώς, τουλάχιστον ένα (1) μήνα πριν τη λήξη της παρούσας Συμφωνίας, την πρόθεση της για παράταση του χρόνου διαρκείας της παρούσας Συμφωνίας, καθορίζοντας ταυτόχρονα τη νέα προτιθέμενη ημερομηνία λήξης αυτής και το ποσό της αμοιβής που θα είναι πληρωτέο κάθε μήνα κατά τη διάρκεια της περιόδου παράτασης, και το οποίο θα ισούται με το πληρωτέο ποσό δόσης που αναφέρεται στον όρο 6 της παρούσας Συμφωνίας.

2.4. Ο/η Παροχέας Υπηρεσιών/Σύμβουλος οφείλει να απαντήσει γραπτώς στην Κυβέρνηση κατά πόσον αποδέχεται την παράταση της Συμφωνίας. Με την αποδοχή του Σύμβουλου, η παρούσα Συμφωνία θα ανανεωθεί για δώδεκα (12) μήνες, για τη συνέχιση και/ή τη διεκπεραίωση των υπηρεσιών του Παροχέα Υπηρεσιών/Συμβούλου, έναντι της αμοιβής που καθορίζεται στον όρο 2.3 της παρούσας Συμφωνίας και με τους ίδιους όρους που περιέχονται στην παρούσα Συμφωνία, πλην του παρόντος όρου περί δυνατότητας περαιτέρω ανανέωσης της Συμφωνίας.

# 3. ΕΚΧΩΡΗΣΗ

3.1 Απαγορεύεται στον Παροχέα Υπηρεσιών/Σύμβουλο να εκχωρήσει ή να μεταβιβάσει καθ΄οιονδήποτε τρόπο την παρούσα Συμφωνία ή μέρος αυτής ή οποιοδήποτε δικαίωμα ή υποχρέωση ή συμφέρον του που απορρέει από αυτή.

# 4. ΕΙΔΙΚΕΣ ΥΠΟΧΡΕΩΣΕΙΣ ΤΗΣ Κυβερνησησ

4.1 Η Κυβέρνηση υποχρεούται όπως:

(α) παρέχει στον Παροχέα Υπηρεσιών/Σύμβουλο, χώρο εργασίας με τον αναγκαίο εξοπλισμό, καθώς και άλλες λεπτομέρειες οργάνωσης, για σκοπούς αποτελεσματικής εκτέλεσης της ανατεθείσας σ’ αυτόν εργασίας.

(β) παρέχει στον Παροχέα Υπηρεσιών/Σύμβουλοπρόσβαση σε όλες τις πληροφορίες, στοιχεία, υλικό, έγγραφα και σχέδια που εύλογα απαιτούνται για την παροχή των Υπηρεσιών του, δυνάμει της παρούσας Συμφωνίας:

Νοείται ότι, η Κυβέρνηση δικαιούται να αρνηθεί πρόσβαση του Παροχέα Υπηρεσιών/ Συμβούλου σε συγκεκριμένα έγγραφα και/ή πληροφορίες, εάν κατά την κρίση της, οι εν λόγω πληροφορίες δεν είναι σχετικές και/ή αναγκαίες για τους σκοπούς της παρούσας Συμφωνίας και/ή είναι εμπιστευτικής και/ή διαβαθμισμένης φύσης και/ή απόρρητες.

# 5. ειδικεσ υποχρεωσεισ ΠΑΡΟΧΕΑ ΥΠΗΡΕΣΙΩΝ/συμβουλου

5.1. Ο Παροχέας Υπηρεσιών/Σύμβουλος υποχρεούται όπως παρέχει στην Κυβέρνηση τις υπηρεσίες που καθορίζονται στον όρο 1.2 της παρούσας Συμφωνίας.

5.2. Ο Παροχέας Υπηρεσιών/Σύμβουλος, υποχρεούται όπως παρέχει τις υπηρεσίες του σε αποκλειστική βάση.

5.3. Ο Παροχέας Υπηρεσιών/Σύμβουλος υποχρεούται όπως παρέχει οποιαδήποτε από τις συμφωνηθείσες Υπηρεσίες του ζητούνται από το Διευθυντή των Υπηρεσιών Κοινωνικών Ασφαλίσεων και να διεκπεραιώνει αυτές εντός των εύλογων χρονικών πλαισίων, που καθορίζονται σε κάθε περίπτωση από το Διευθυντή Υπηρεσιών Κοινωνικών Ασφαλίσεων και/ή από δεόντως εξουσιοδοτημένο πρόσωπο του Διευθυντή Υπηρεσιών Κοινωνικών Ασφαλίσεων.

5.4 Ο Παροχέας Υπηρεσιών/Σύμβουλος, υποχρεούται όπως παρέχει τις Υπηρεσίες του επιμελώς, αποδοτικά, με πλήρη συναίσθηση των υποχρεώσεων του και σύμφωνα με την εκάστοτε εν ισχύ δεοντολογία και πρακτική του δικηγορικού επαγγέλματος.

5.5 Ο Παροχέας Υπηρεσιών/Σύμβουλος ευθύνεται έναντι της Κυβέρνησης για την πιστή εφαρμογή της παρούσας Συμφωνίας.

5.6. 5.6.1 Ο Παροχέας Υπηρεσιών/Σύμβουλος δεσμεύεται να μην πληροφορεί, γνωστοποιεί, κοινοποιεί, μεταδίδει και/ή καθ΄ οιονδήποτε τρόπο διαδίδει άμεσα ή έμμεσα οποτεδήποτε προς οποιοδήποτε πρόσωπο (εξαιρέσει προσώπου δεόντως εξουσιοδοτημένου από την Κυβέρνηση) οποιαδήποτε πληροφορία και γενικά οτιδήποτε έρχεται σε γνώση του συνεπεία των Υπηρεσιών του δυνάμει της παρούσας Συμφωνίας. Περαιτέρω, δεσμεύεται να τηρεί μυστική κάθε τέτοια πληροφορία και γενικά οτιδήποτε έρχεται σε γνώση του συνεπεία των εν λόγω Υπηρεσιών.

5.6.2 Η δυνάμει της παρούσας παραγράφου υποχρέωση εμπιστευτικότητας του Παροχέα Υπηρεσιών/Συμβούλου, ισχύει και μετά τη λήξη της παρούσας Συμφωνίας.

5.6.3 Σε περιπτώσεις Συμβάσεων που αφορούν ζητήματα που σχετίζονται με την επεξεργασία δεδομένων προσωπικού χαρακτήρα, ο Παροχέας Υπηρεσιών εγγυάται ότι θα σέβεται και θα συμμορφώνεται με όλους τους ισχύοντες νόμους και κανονισμούς περί της προστασίας των φυσικών προσώπων έναντι της επεξεργασίας δεδομένων προσωπικού χαρακτήρα και ότι θα φέρει την ευθύνη και θα είναι σε θέση να αποδείξει τη συμμόρφωση του σ’ αυτούς. Σχετικός είναι ο Γενικός Κανονισμός για την Προστασία Δεδομένων - Καν. (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016 και ο Ν.125(Ι)/2018.

5.6.4. Σε περίπτωση αθέτησης από τον Παροχέα Υπηρεσιών/Σύμβουλο της ως άνω υποχρέωσης, η Κυβέρνηση έχει το δικαίωμα να τερματίσει τη Συμφωνία, κατά τα οριζόμενα στο όρο 7 αυτής και/ή να διεκδικήσει αποζημιώσεις για όλες τις ζημιές που τυχόν έχει υποστεί εξαιτίας της όποιας αποκάλυψης.

5.7. Σε περίπτωση πρόκλησης οποιασδήποτε απώλειας ή ζημιάς που προκύπτει από αμελή άσκηση των καθηκόντων του Παροχέα Υπηρεσιών/Συμβούλου ή/και από παραβίαση οποιασδήποτε οδηγίας, η Κυβέρνηση έχει το δικαίωμα να διεκδικήσει αποζημιώσεις με κάθε νόμιμο τρόπο χωρίς επηρεασμό των δικαιωμάτων της.

5.8 Ο Παροχέας Υπηρεσιών/Σύμβουλος υποχρεούται να παρέχει τις Υπηρεσίες του στο χώρο εργασίας που θα του παρέχει η Κυβέρνηση ή όπου αλλού του υποδειχθεί από την Κυβέρνηση και για σκοπούς αποτελεσματικής εκτέλεσης της ανατεθείσας σ’ αυτόν εργασίας, ο Παροχέας Υπηρεσιών/Σύμβουλος θα συνεργάζεται και/ή θα παρευρίσκεται στο χώρο των δικαστηρίων για την εκτέλεση των υπηρεσιών που του ανατέθηκαν.

5.9 Ο Παροχέας Υπηρεσιών/Σύμβουλος παρέχει στην Κυβέρνηση, μέσα σε καθορισμένα από την Κυβέρνηση χρονικά πλαίσια, οποιεσδήποτε πληροφορίες, στοιχεία, έγγραφα και υλικό που του/της παραχωρήθηκαν και/ή έλαβε σχετικά με την παροχή των συμφωνηθεισών υπηρεσιών.

# 6. Αποζημιωση ΤΟΥ ΠΑΡΟΧΕΑ ΥΠΗΡΕΣΙΩΝ/συμβουλου

6.1 Η Κυβέρνηση αναλαμβάνει να καταβάλλει στον Παροχέα Υπηρεσιών/Σύμβουλο, ετήσια αποζημίωση ύψους **Τριάντα Μία** **Χιλιάδων Τετρακοσίων Δεκαέξι Ευρώ** **(**€**31.416)** συμπεριλαμβανομένου και του Φόρου Προστιθέμενης Αξίας, η οποία θα καταβάλλεται σε δώδεκα (12) μηνιαίες δόσεις (δηλαδή, μηνιαία αποζημίωση ύψους €2.200 πλέον ΦΠΑ), σε αντάλλαγμα για τις υπηρεσίες που θα παρέχει με βάση την παρούσα Συμφωνία.

6.2. Ο Παροχέας Υπηρεσιών/Σύμβουλος είναι υποχρεωμένος να καταβάλλει φόρο εισοδήματος και φόρο προστιθέμενης αξίας, καθώς και την εκ του Νόμου αναγκαία συνεισφορά στα Ταμεία Κοινωνικών Ασφαλίσεων και ΓΕΣΥ και/ή οποιαδήποτε άλλη εκ του Νόμου εκάστοτε αναγκαία συνεισφορά με την προσκόμιση Φορολογικού Τιμολογίου.

6.3 Η αναπροσαρμογή αμοιβών για το σύνολο των παρεχομένων υπηρεσιών απαγορεύεται.

# 7. ΤΕΡΜΑΤΙΣΜΟΣ/ΑΝΑΣΤΟΛΗ ΤΗΣ Συμφωνιασ – ΔΙΑΚΑΝΟΝΙΣΜΟΣ ΔΙΑΦΟΡΩΝ

7.1 Επιφυλαττομένου του δικαιώματος της Κυβέρνησης να τερματίσει και/η καταγγείλει την παρούσα Συμφωνία λόγω παραβάσεων της από τον/την Παροχέα Υπηρεσιών/ Σύμβουλο, η Κυβέρνηση δικαιούται κατ’ απόλυτη κρίση της με γραπτή ειδοποίηση ενός μηνός, να τερματίσει την παρούσα Συμφωνία.

7.2 Με τη λήψη γραπτής προειδοποίησης για τερματισμό της παρούσας Συμφωνίας, ο Παροχέας Υπηρεσιών/Σύμβουλος θα πάρει άμεσα μέτρα, για σκοπούς μείωσης των τυχόν συνεπαγόμενων δαπανών στο ελάχιστο.

7.3 Με τον τερματισμό της παρούσας Συμφωνίας, καμιά πληρωμή οφείλεται στον Παροχέα Υπηρεσιών/Σύμβουλο, εκτός για Υπηρεσίες του που εκτελέστηκαν ικανοποιητικά πριν την ημερομηνία τερματισμού της παρούσας Συμφωνίας και για Υπηρεσίες του/της που συντρέχουν για τον ομαλό τερματισμό της παρούσας Συμφωνίας:

Νοείται ότι, και χωρίς επηρεασμό του δικαιώματος της Κυβέρνησης να τερματίσει και/ή να καταγγείλει την παρούσα Συμφωνία, η Κυβέρνηση δύναται να αναστείλει την καταβολή οποιουδήποτε ποσού αμοιβής του/της Παροχέα Υπηρεσιών/Συμβούλου, σε περίπτωση που ο Παροχέας Υπηρεσιών/Σύμβουλος δεν έχει εκτελέσει ικανοποιητικά ή έχει καθυστερήσει να εκτελέσει οποιαδήποτε δυνάμει της παρούσας Συμφωνίας εργασία και/ή υποχρέωση του/της. Σε τέτοια περίπτωση, η Κυβέρνηση αποστέλλει έγγραφη ειδοποίηση, με συστημένη επιστολή ή με οποιοδήποτε άλλο τρόπο κρίνεται σκόπιμο, προς τον Παροχέα Υπηρεσιών/Σύμβουλο, με την οποία τον/την καλεί όπως προβεί άμεσα στην πρέπουσα εκτέλεση της δυνάμει της παρούσας Συμφωνίας εργασίας και/ή υποχρέωση του:

Νοείται ότι, η τελευταία δόση δεν θα καταβληθεί από την Κυβέρνηση στον Παροχέα Υπηρεσιών/Σύμβουλο παρά μόνο ύστερα από σχετική πιστοποίηση από το Διευθυντή Υπηρεσιών Κοινωνικών Ασφαλίσεων και/ή από τον Συντονιστή της Σύμβασης, ότι διεκπεραιώθηκε ικανοποιητικά η αναληφθείσα από τον Παροχέα Υπηρεσιών/Σύμβουλο εργασία.

7.4 Ο/η Παροχέας Υπηρεσιών/Σύμβουλος μπορεί κατ΄ απόλυτη κρίση της/του, με γραπτή ειδοποίηση, τουλάχιστον ενός μηνός προς το Διευθυντή Υπηρεσιών Κοινωνικών Ασφαλίσεων, να τερματίσει την παρούσα Συμφωνία.

7.5 Σε περίπτωση πρόωρου τερματισμού της παρούσας Συμφωνίας από την Κυβέρνηση δυνάμει των προνοιών των όρων 7.1 και 7.2 ανωτέρω, η συνολική αποζημίωση του Παροχέα Υπηρεσιών/Συμβούλου αναπροσαρμόζεται κατά τέτοιο τρόπο, έτσι ώστε να αφαιρεθεί από αυτή ποσοστό αντίστοιχο με το ποσοστό του χρονικού διαστήματος από την ημέρα προώρου λήξεως της Συμφωνίας μέχρι της ημέρα κατά την οποία θα έληγε κανονικά, εάν δεν ετερματίζετο σύμφωνα με τον όρο 7.1, ανωτέρω, στο σύνολο του χρονικού διαστήματος της Συμφωνίας, ως τούτο προσδιορίζεται στον όρο 7.1 αυτής:

Νοείται ότι, ο όρος 7.5 ανωτέρω, δεν επηρεάζει καθ’ οιονδήποτε τρόπο δικαιώματα αποζημιώσεων εάν ο τερματισμός και/ή καταγγελία της παρούσας Συμφωνίας επήλθε συνεπεία παραβάσεως αυτής.

7.6 Σε περίπτωση που Ανωτέρα Βία επηρεάζει τις εργασίες του/της Παροχέα Υπηρεσιών/Συμβούλου, ο Διευθυντής Υπηρεσιών Κοινωνικών Ασφαλίσεων έχουν το δικαίωμα να αναστείλουν την εκτέλεση της Συμφωνίας για όσο χρονικό διάστημα απαιτηθεί υπό τις περιστάσεις.

Για σκοπούς αυτού του άρθρου «Ανωτέρα Βία» σημαίνει θεομηνία, απεργίες, καταλήψεις ή άλλες εργασιακές διαταραχές, εχθροπραξίες, πολέμους, κηρυγμένους ή μη, αποκλεισμούς, εξεγέρσεις, στάσεις, τρομοκρατικές ενέργειες, επιδημίες, πανδημίες, κατολισθήσεις, σεισμούς, καταιγίδες, κεραυνούς, πλημμύρες, διαβρώσεις από νερά πλημμύρας, εμφύλιες διαταραχές, εκρήξεις και οποιαδήποτε άλλα απρόβλεπτα συμβάντα που είναι πέραν από τον έλεγχο των συμβαλλομένων μερών, τα οποία συμβαίνουν στην επικράτεια της Κυπριακής Δημοκρατίας στην οποία η Κυβέρνηση ασκεί αποτελεσματικό έλεγχο και τα οποία δεν δύναται να αντιμετωπιστούν από κανένα από τα μέρη με τη δέουσα φροντίδα.

**8. ΣΥΓΚΡΟΥΣΗ ΣΥΜΦΕΡΟΝΤΩΝ**

8.1 Ο/η Παροχέας Υπηρεσιών/Σύμβουλος θα λαμβάνει όλα τα απαραίτητα μέτρα για την αποτροπή ή τερματισμό οποιασδήποτε κατάστασης που θα μπορούσε να θέσει σε κίνδυνο την απρόσκοπτη και αντικειμενική εκτέλεση της Συμφωνίας. Μια τέτοια σύγκρουση συμφερόντων θα μπορούσε να προκύψει, ενδεικτικά, ως αποτέλεσμα οικονομικού συμφέροντος, ιδιάσουζας σχέσης, οικογενειακών, πολιτικών ή συναισθηματικών δεσμών ή οποιασδήποτε άλλης συναφούς σύνδεσης ή κοινού συμφέροντος.

8.2 Οι Υπηρεσίες Κοινωνικών Ασφαλίσεων διατηρούν το δικαίωμα να επιβεβαιώνουν ότι τα μέτρα αυτά είναι επαρκή και δύναται να ζητούν τη λήψη πρόσθετων μέτρων εάν αυτό κρίνεται απαραίτητο.

8.3 Ο/η Παροχέας Υπηρεσιών/Σύμβουλος θα διασφαλίζει ότι δεν εμπλέκεται σε κατάσταση η οποία θα μπορούσε να προκαλέσει σύγκρουση συμφέροντων. Οποιαδήποτε σύγκρουση συμφερόντων που θα μπορούσε να προκύψει κατά την εκτέλεση της Συμφωνίας πρέπει να γνωστοποιείται αμέσως στο Διευθυντή των Υπηρεσιών Κοινωνικών Ασφαλίσεων και/ή στον Συντονιστή της Σύμβασης.

8.4 Εάν ο/η Παροχέας Υπηρεσιών/Σύμβουλος αποτύχει να διατηρήσει ανεξαρτησία κατά την εκτέλεση της Συμφωνίας, ο Διευθυντής Υπηρεσιών Κοινωνικών Ασαφλίσεων δύναται να τερματίσει άμεσα τη Συμφωνία.

# 9. ΕΦΑΡΜΟΣΤΕΟ ΔΙΚΑΙΟ

9.1 Η παρούσα Συμφωνία διέπεται και ερμηνεύεται αποκλειστικά με βάση και σύμφωνα με τους Νόμους της Κυπριακής Δημοκρατίας και θα εμπίπτει στη δικαιοδοσία των Κυπριακών Δικαστηρίων.

# 10. ΤΡΟΠΟΠΟΙΗΣΕΙΣ

10.1. Τροποποίηση ή αλλαγή της παρούσας Συμφωνίας μπορεί να γίνει μόνον εφόσον πραγματοποιείται με έγγραφη συμφωνία των Συμβαλλόμενων Μερών, στην παρουσία των Μερών, η οποία θα επισυνάπτεται στην παρούσα Συμφωνία ως αναπόσπαστο μέρος αυτής.

**11. ΑΛΛΟΙ ΟΡΟΙ**

11.1 Όλοι οι όροι της παρούσας Συμφωνίας είναι ουσιώδεις.

11.2. Η παρούσα Συμφωνία αποτελεί ολόκληρη τη συμφωνία μεταξύ των Μερών. Τόσο ο Σύμβουλος όσο και η Κυβέρνηση δεν υπόκεινται σε οποιουσδήποτε άλλους όρους και/ή υποχρεώσεις και/ή δικαιώματα και/ή ωφελήματα δυνάμει οποιωνδήποτε Νόμων και/ή Κανονισμών και/ή άλλως πως, εκτός από αυτά που καθορίζονται και/ή απορρέουν από την παρούσα Συμφωνία.

Συνταχθείσα στην ελληνική γλώσσα σε τρία πρωτότυπα όπου δύο πρωτότυπα προορίζονται για την Κυβέρνηση και ένα πρωτότυπο για τον Σύμβουλο.

**Η παρούσα Συμφωνία υπεγράφη στις …………….. 2020, από την κυρία Ευαγγελία Γεωργιάδου δια και εκ μέρους της Κυβέρνησης και από τον/την Παροχέα Υπηρεσιών/Σύμβουλο κο./κα. ......................., στην παρουσία των πιο κάτω προσώπων που υπογράφουν ως μάρτυρες των υπογραφών.**

«χαρτόσημα»

**Εκ μέρους και για λογαριασμό της Κυβέρνησης :**

|  |  |
| --- | --- |
| Υπογραφή: ............................................  Τίτλος: **Αναπληρώτρια Διευθύντρια Υπηρεσιών Κοινωνικών Ασφαλίσεων**  Όνομα: **Ευαγγελία Γεωργιάδου** | Μάρτυρες:  1.Υπογραφή: .............................................  Όνομα: ..................................................  2.Υπογραφή: .............................................  Όνομα: ................................................. |

**Παροχέας Υπηρεσιών/Σύμβουλος**

|  |  |
| --- | --- |
| Όνομα Συμβούλου ………………………….  Υπογραφή: .............................................  Τίτλος: Παροχέας Υπηρεσιών/Σύμβουλος | Μάρτυρες:  1.Υπογραφή: .............................................  Όνομα: .................................................  2.Υπογραφή: .............................................  Όνομα: ................................................ |